《赵十读通鉴有诗和韵赠之》
宋代·韩淲

胸蟠万卷富，莫受半点尘。治道杂朱紫，圣涂缠荆榛。

谁将十七史，一笔能具陈。论说兼轲雄，纪载由周秦。

首明礼与分，世变损益因。裕陵锡序尊，惟恐书易沦。

后学今如何，识治宜蔚彬。区区李唐臣，魏陆犹言仁。

南北固分合，夷夏宁屈伸。往哉涑水翁，元祐第一人。

帝谓胜荀悦，我生岂不辰。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。